Vrou verwurg glo kind op strandArgieffoto (Foto: H Shaw/Unsplash) ’n Vrou van Bethelsdorp in die Oos-Kaap is in hegtenis geneem kort nadat sy haar kêrel se negejarige dogter glo op ’n strand in Gqeberha (Port Elizabeth) verwurg het. Kol. Priscilla Naidu, polisiewoordvoerder, sê die jong Quinisha Sebrand se pa se vriendin het haar Maandagoggend by haar ouerhuis in Bethelsdorp gaan haal. Die 25-jarige vrou sou haar glo haarsalon toe neem. Die vrou het egter met Quinisha tot by die Maitland-strand in Gqeberha geryloop waar hulle die dag deurgebring het. “Daar word beweer dat die kind geswem het en een of ander tyd in die loop van die middag verwurg en op die strand agtergelaat is.” Die vrou het omstreeks 21:00 na die satelliet-polisiestasie in Sea View gegaan om die voorval aan te meld. Quinisha se liggaam is kort daarna op die strand gevind. Die vrou is sedertdien in hegtenis geneem op aanklag van moord en sal na verwagting Donderdag in die landdroshof in Gqeberha verskyn. Naidu sê die motief vir die moord is nie in dié stadium bekend nie.